《次韵陈寺丞建除体》
宋代·张栻

建议了亡补，归来谢驰驱。除荒城南丘，有田十亩馀。

满城车马喧，得此逃空虚。平湖永昼静，泉声杂埙竽。

定自非偶然，供我耳目娱。执热者谁子，来浣尘土褕。

破颜为我笑，共看云卷舒。危机起于中，胡越生同车。

成功妙克己，八荒元一区。收心试参此，得失竟焉如。

开缄得君诗，嗜好如我迂。闭门君未可，出处本非疏。

作者简介：张栻（1133年9月15日——1180年3月22日）字敬夫，后避讳改字钦夫，又字乐斋，号南轩，学者称南轩先生，谥曰宣，后世又称张宣公。南宋汉州绵竹（今四川绵竹市）人，右相张浚之子。南宋初期学者、教育家。南宋理宗淳祐初年（1241年）从祀孔庙，后与李宽、韩愈、李士真、周敦颐、朱熹、黄干同祀石鼓书院七贤祠，世称石鼓七贤。